मुलुकी देवानी (संहिता) ऐन, २०७४

दफा १५४, उपदफा (१): होस ठेगानमा नरहेको व्यक्तिको यस भागको परिच्छेद-६ बमोजिमको संरक्षक नभएकोमा निजको पालन पोषण, हेरविचार तथा सम्पत्तिको हेरचाहको लागि अन्य कुनै व्यक्तिले माथवरको हैसियतले काम गर्न सक्नेछ। दफा १५४, उपदफा (२): उपदफा (१) बमोजिम माथवर नभएकोमा वा यकिन नभएकोमा होस ठेगानमा नरहेको व्यक्ति तत्काल जसको जिम्मा, सुपरिवेक्षण वा रेखदेखमा रहेको छ सोही व्यक्ति त्यस्तो व्यक्तिको माथवर हुनेछ। दफा १५५: नाबालकको माथवर आमा हुन सक्ने : दफा १५३ मा जुनसुकै कुरा लेखिएको भए तापनि कुनै नाबालकको बाबुको मृत्यु भएको वा निज बेपता भएको, होस ठेगानमा नरहेको वा विदेश गएको अवस्थामा दश वर्षभन्दा कम उमेरको नाबालकको आमा भएमा निजले अर्को विवाह गरिसकेको भएपनि निज नै त्यस्तो नाबालकको माथवर हुनेछ। दफा १५६: सङ्गठित संस्था माथवर हुने : दफा १५६, उपदफा (१): यस भागको परिच्छेद-६ बमोजिम संरक्षक नभएको कुनै व्यक्ति कुनै सङ्गठित संस्थाको रेखदेख, संरक्षण वा जिम्मामा रहेको भए त्यस्तो सङ्गठित संस्था त्यस्ता व्यक्तिको माथवर हुनेछ। दफा १५६, उपदफा (२): उपदफा (१) बमोजिमको सङ्गठित संस्था माथवर भएकोमा त्यस्तो सङ्गठित संस्थाको प्रमुखले माथवरको अधिकार प्रयोग गर्नेछ। दफा १५७: अदालतले माथवर नियुक्त गर्न सक्ने : दफा १५७, उपदफा (१): कुनै व्यक्तिको यस भागको परिच्छेद-६ बमोजिम संरक्षक नभएमा वा कुनै व्यक्तिले पनि निजको माथवरको रूपमा काम नगरेमा स्थानीय तहको सम्बन्धित वडा समितिले त्यसको विवरण खुलाई माथवर नियुक्त गर्न अदालत समक्ष निवेदन दिन सक्नेछ। दफा १५७, उपदफा (२): उपदफा (१) बमोजिम निवेदन गर्दा स्थानीय तहको सम्बन्धित बडा समितिले माथवर हुन सक्ने सम्भावित व्यक्तिहरूको नाम, थर, ठेगाना र पेशा खुलाई माथवर नियुक्त हुन सक्ने सम्भावित व्यक्तिले माथवरको रूपमा काम गर्न दिएको मञ्जुरीको लिखित समेत पेश गर्नु पर्नेछ। दफा १५७, उपदफा (३): उपदफा (१) बमोजिम निवेदन परेमा अदालतले उपदफा (२) बमोजिम नाम पेश भएका व्यक्तिहरूमध्येबाट उपयुक्त कुनै एक व्यक्तिलाई माथवर नियुक्त गर्ने आदेश दिनेछ। दफा १५८: माथवरको योग्यता : दफा १४१ बमोजिम संरक्षक हुन अयोग्य व्यक्ति बाहेक अन्य व्यक्ति माथवर हुन सक्नेछ। दफा १५९: माथवरले सम्पति जिम्मा लिनु पर्ने : दफा १५९, उपदफा (१): माथवरले आफ्नो माथवरीमा रहेको व्यक्तिको सम्पति जिम्मा लिई सोको व्यवस्थापन र सञ्चालन गर्नु पर्नेछ। दफा १५९, उपदफा (२): माथवरले आफूले जिम्मा लिएको सम्पतिबाट आफ्नो माथवरीमा रहेको व्यक्तिलाई सम्भव भएसम्म निजको हैसियत अनुसार पालनपोषण तथा शिक्षा दिक्षा र औषधि उपचारको व्यवस्था गर्नु पर्नेछ। दफा १६०: सम्पति प्रयोग गर्न सक्ने : माथवरले आफूले जिम्मा लिएको सम्पतिबाट प्राप्त भएको प्रतिफल माथवरीमा रहेको व्यक्तिको पालनपोषण, स्वास्थ्य तथा त्यस्तो व्यक्ति नाबालक भए शिक्षा दिक्षाको लागि पूरै खर्च गर्न सक्नेछ। दफा १६१: अदालतको अनुमतिले अचल सम्पति खर्च गर्न सक्ने : दफा १६१, उपदफा (१): माथवरले आफ्नो माथवरीमा रहेको कुनै व्यक्तिको पालनपोषण गर्दा, शिक्षा दिक्षा दिँदा वा औषधि उपचार गर्दा निजको चल सम्पतिबाट नभ्याउने रहेछ, भने त्यस प्रयोजनको लागि अचल सम्पति वा त्यसको कुनै अंश बिक्री गर्न त्यसको कारण खुलाई अनुमतिको लागि अदालतमा निवेदन दिन सक्नेछ। दफा १६१, उपदफा (२): उपदफा (१) बमोजिम परेको निवेदन जाँचबुक्ख गर्दा त्यस्तो अचल सम्पति बिक्री गर्नु पर्ने कारण मनासिब देखेमा अदालतले उचित ठाने बमोजिम अचल सम्पति वा त्यसको कुनै अंश बिक्री गर्न अनुमति दिन सक्नेछ। दफा १६२: विवेकपूर्ण र होसियारीपूर्वक सम्पतिको रेखदेख र संरक्षण गर्नु पर्ने : दफा १६२, उपदफा (१): माथवरले आफ्नो माथवरीमा रहेको व्यक्तिको सम्पतिको रेखदेख र संरक्षण विवेकपूर्ण र होशियारीपूर्वक गर्नु मुलुकी देवानी (संहिता) ऐन, २०७४